සනායා ඉරානි

**සනායා ඉරානි** යනුවෙන් හැඳින්වෙන්නේ නිළියක බවට පත් ඉන්දියානු නිරූපිකාවකි‍. ඇය සිය පළමු ප්‍රධාන චරිතය නිරූපණය කළේ ඉන්දියානු යොවුන් වැඩසටහනක් වූ *මිලේ ජබ් හම් තුම්*හි ය. අනතුරුව ඇය *ඊස් ප්‍යාර් කෝ ක්‍යා නාම් දූන්?*, *ඡන්ඡන්* සහ *රන්ග්රාසියා* යන රූපවාහිනී කතාමාලා සඳහා රංගනයෙන් දායක වූවා ය.

## පෞද්ගලික දිවිය
ඉරානි ඌටිහි නේවාසික පාසලක වසර හතක් අධ්‍යාපනය ලබා තිබේ. ඉන් අනුතරුව ඇය සිඩ්න්හැම් විද්‍යාලයෙන් සිය උසස් අධ්‍යාපනය හදාළා ය.

සිය වෘත්තියේ මුල් කාලයේ ඉරානි හින්දි බස මැනවින් හැසිරවීමට අපොහොසත් වූවා ය. ඇය අවස්ථා කිහිපයක දී කථා කිරීමේ අපහසුතාවන්ට මුහුණ පෑවා ය.

2016 ජනවාරි 25 දින ඉරානි සිය දිගු කාලීන පෙම්වතා මෙන්ම මිලේ ජබ් හම් තුම් කතාමාලාවේ සිය සහායක නළුවා ලෙස කටයුතු කළ නළු මෝහිත් සේගාල් සමග විවාහ වූයේ ගෝවේදී ය.

## වෘත්තිය
### රූපවාහිනිය
ඉරානි සිය වෘත්තිය ආරම්භ කළේ නිරූපණ ශිල්පිනියක ලෙස ය. ඇය සිය රංගන දිවියේ ප්‍රවේශය සනිටුහන් කළේ යෂ් රාජ් ෆිල්ම්ස් නිෂ්පාදනයක් වන *ෆනා* (2006) චිත්‍රපටයේ පසුබිම් චරිතයක් නිරූපණය කරමිනි. මෙහි ඇය මෙහ්බූබා නම් චරිතය නිරූපණය කළා ය. ඉරානිගේ පළමු ප්‍රධාන චරිතය වූයේ ස්ටාර් වන් නාළිකාවේ වැඩසටහනක් වූ *මිලේ ජබ් හම් තුම්* (2008-2010) රූපවාහිනී කතාමාලාවේ ගුන්ජන් නම් චරිතයයි. ඉන් අනතුරුව ඇය *ඊස් ප්‍යාර් කෝ ක්‍යා නාම් දූන්?* (2011-2012) කතාමාලාවේ ප්‍රධාන කාන්තා චරිතය වන ඛුෂි කුමාරි ගුප්තා සිං රයිසාදා නම් චරිතය නිරූපණය කළා ය. ඉරානි විසින් *මිලේ ජබ් හම් තුම්* සහ *ඊස් ප්‍යාර් කෝ ක්‍යා නාම් දූන්?* කතාමාලාවන් තුළ සිදුකළ චරිත නිරූපණය හේතුවෙන් ඇය වඩාත්ම ප්‍රචලිත සහ ඇගයුමට පත් ඉන්දියානු රූපවාහිනී කතාමාලාවන්ගෙන් එකක් බවට පත් විය. මෙම වැඩසටහනේ අවසන් කථාංගය 2012 නොවැම්බර් 30 දින විකාශය විය.

ඉරානි ‘වසරේ මුහුණ’ සම්මානයෙන් තෙවරක් පිදුම් ලැබුවා ය. එසේම ඉන්දියාවේ *People Magazine* සඟරාව විසින් නම් කරන ලද වඩාත්ම රූමත් කාන්තාවන් හතළිස් දෙනා අතරට ඇතුළත් වූ එකම රූපවාහිනී නිළිය ද ඇයයි. ඇය ජීවමාන 3වන සරාගීම ආසියානු වනිතාව ලෙස ද නම් ලබා ඇත.

2013 මුල් කාලයේ ඉරානි විසින් කරන් ග්‍රෝවර් සමග *ඉෂ්ක් වාලා ලව්* වැඩසටහන මෙහෙයවන ලදී. අනතුරුව ඇය *ඡන් ඡන්* (2013) රූපවාහිනී කතාමාලාවේ ක්‍රියාශීලී නූතන යුවතියකගේ චරිතය නිරූපණය කළා ය. මෙම වැඩසටහන ලිහිල්ව *ඛුබ්සූරත්* නැමැති හින්දි චිත්‍රපටය පාදක කොටගෙන නිපදවා ඇත. 2014 ඉරානි විසින් *රන්ග්රසියා* කතාමාලාවේ පාර්වතීගේ චරිතය නිරූපණය කරන ලදී. එය සැප්තැම්බරයේ දී අවසන් විය. 2015දී ඉරානි අනුගාමී කතාමාලාවක් වූ *ඊස් ප්‍යාර් කෝ ක්‍යා නාම් දූන්?... ඒක් ජාෂ්න්* කෙටි කතාමාලාවේ ඛුෂි කුමාරි ගුප්තා සිං රයිසාදාගේ චරිතය නැවත වරක් නිරූපණය කරන ලදී. මෙය දෙසැම්බර් මස අවසන් විය.

### රියැලිටි රූපවාහිනී වැඩසටහන් සහ වෙනත් නිරූපණ
2010දී ඉරානි කෙටි කාලයක් ස්ටාර් ප්ලස් නාළිකාවේ *සාරා නච්කේ දිඛා* වැඩසටහනේ දෙවන වාරය මෙහෙයවන ලද්දේ සිය පෙම්වතා වූ මෝහිත් සේගාල් සමගයි. 2013දී ඉරානි *වෙල්කම් - බාසි මෙහ්මාන්-නවාසි කි* වැඩසටහන සඳහා තරගකාරිණියක ලෙස සහභාගී වූවා ය. මෙය මෙහෙයවන ලද්දේ රාම් කපූර් විසිනි. රියැලිටි වැඩසටහනේ පළමු සතියේ මෙම නිළිය රාගිනී ඛන්නා, නිගාර් ඛාන් ඇතුළු පිරිස සම තරගවැදුණා ය. මීට අමතරව ඇය 2013දී සී ටීවී නාළිකාවේ වැලන්ටයින් දින විශේෂ *ඉෂ්ක් වාලා ලව්* වැඩසටහන මෙහෙයවන ලද්දේ කරන් ග්‍රෝවර් සමගිනි. 2013 අප්‍රේල් 30 දින ඇය ලන්ඩනයේ බර්මිංහැම්හි නිරූපණයන් සඳහා සහභාගී වූ අතර, 2013 මැයි 1 දින ලයිසෙස්ටර් වෙත පැමිණියේ ඇගේ රසික හමුවක් සඳහායි. එහි දී ඇයව පිළිගැනීමට රසිකයෝ විශාල සංඛ්‍යාවක් පැමිණ සිටියහ. 2017දී, ඉරානි සිය සැමියා වන මෝහිත් සේගාල් සමග නාච් බලියේ 8 වැඩසටහනට සහභාගී වූවා ය.

## නිර්මාණ දායකත්වය
;චිත්‍රපට
* 2006 - *ෆනා* : මෙහ්බූබා ලෙස

;රූපවාහිනිය 
;;ප්‍රබන්ධ වැඩසටහන්
* 2007 - *Left Right Left* : ශිෂ්‍යභට සමීරා ෂ්‍රොෆ් ලෙස
* 2008 - *රාධා කි බේටියාන් කුච් කාර් දිඛායෙන්ගි* : සනායා ලෙස
* 2008 - 2010 - *මිලේ ජබ් හම් තුම්* : ගුන්ජන් භූෂන් ලෙස
* 2011 - 2012 - *ඊස් ප්‍යාර් කෝ ක්‍යා නාම් දූන්?* : ඛුෂි කුමාරි ගුප්තා සිං රයිසාදා ලෙස
* 2013 - *ඡන්ඡන්* : ඡන්ඡන් සාරාභායි-බොරිසාගර් ලෙස
* 2013 - 2014 -*රන්ග්රාසියා* : පාර්වතී රුද්‍ර ප්‍රතාප් රන්වත් (පාරෝ)/මයිරා මෙහ්රා ලෙස
* 2015 - *ඊස් ප්‍යාර් කෝ ක්‍යා නාම් දූන්? ඒක් ජාෂ්න්* : ඛුෂි කුමාරි ගුප්තා සිං රයිසාදා ලෙස

;;රියැලිටි වැඩසටහන්
* 2008 - *කහෝ නා යාර් හේ* : තරගකාරිණියක
* 2010 - *සාරා නච්කේ දිඛා - වාරය 2* : නිවේදිකාවක
* 2010 - *මීති චූරි නම්බර් 1* : තරගකාරිණියක
* 2012 - *මූවර්ස් ඇන්ඩ් ෂේකර්ස් මසාලා මාර්කි* : ආරාධිතයකු
* 2012 - *ස්ටාර් පරිවාර් කා ත්යෝහාර්* : ආරාධිතයකු
* 2013 - *වෙල්කම් - බාසි මෙහ්මාන්-නවාසි කි* : තරගකාරිණියක
* 2013 - *ඉෂ්ක් වාලා ලව්* : කරන් ග්‍රෝවර් සමග සම-නිවේදිකාවක
* 2013 - *ජලක් දිඛ්ලා ජා (වාරය 6)* : ආරාධිතයකු/ද්‍රාෂ්ති ධාමි සමග සම-තරගකාරිණියක
* 2013 - *බිග් බොස් 7* : ආරාධිත නිරූපණය
* 2015 - *ජලක් දිඛ්ලා ජා (වාරය 8)* : තරගකාරිණියක
* 2016 - ''I Don't Watch TV'' : ඇය ලෙසම (අරේ තුළින් විකාශය වේ)

## සම්මාන සහ නිර්දේශ
## මේවාත් බලන්න
*ඉන්දියානු රූපවාහිනී නිළියන් ලැයිස්තුව

## ආශ්‍රේයයන්
## බාහිර සබැඳි
* 

ප්‍රවර්ගය:ඉන්දියානු රූපවාහිනී නිළියෝ

ප්‍රවර්ගය:ඉන්දියානු සෝප් ඔපෙරා නිළියෝ